Document ID: /fineweb-2-swissfilter-quality_10-filterrobots/filtered/05600.jsonl.gz/21

...te su izgrađene staze za biatlon i skakaonice ostale kao uslovi za izvanrednu zimsku rekreaciju.
Tik iznad Sarajevskog polja planina počinje i jednim dijelom se naslanja na Bjelašnicu. Nema karakterističan vrh, ali je visoravan, oko 1.400 m /nv gotovo na cijeloj površini planine, pa sa prostranim i gustim šumama predstavlja pluća Sarajeva.
- Igman - ozonska oaza, raj za nordijske discipline
Najbliži put iz Sarajeva je preko Hadžića. Prije ulaza u Hadžiće, lijevo se odvaja asfaltni put, koji kroz prekrasne predjele vodi do Velikog polja.
Omiljeno izletište
Na Igman se može doći iz Sarajeva i preko Dobrinje i Krupca, istim putem kao i za Bjelašnicu, pa se na Grkarici odvojiti desno prema Velikom polju.
Ova planina predstavlja pravi raj za odmor i rekreaciju.
To je omiljena planina među planinarima, na čijim padinama zadovoljstvo mogu naći svi ljubitelji prirode, lova i pješačenja. Sav prostor od Igmana do nižih predjela Bjelašnice obrastao je gustom šumom, tako da postoje uvjeti i za veoma bogatu faunu.
Značajne prirodne vrijednosti Igmana su Mrazište na lokalitetu Velikog polja, Malo polje i Radove, sa specifičnim klimatskim i temperaturnim karakteristikama.
Igman je bio, a i danas je, omiljeno izletište Sarajlija tokom cijele godine.
Veliko polje - na visini od 1.270 metara je područje koje ljudi veoma često posjećuju tokom cijele godine kako bi obnovili svoju energiju uživajući na zraku koji je bogat ozonom.
Sva nordijska takmičenja održavala su se upravo u ovom regionu. Također, postoje i dva fudbalska terena, univerzalno sportsko igralište za košarku, rukomet i odbojku, kao i četiri teniska igrališta. Posebna vrijednost Velikog polja je 30 km dugačka olimpijska staza za nordijsko trčanje i biatlon, kao i niz pratećih objekata koji su bili u službi Svjetskog vojnog prvenstva održanog u zimu 2011.
Srušene skakaonice
Na Malom polju su izgrađene skakaonice od 90 m i 70 m. U blizini su i staze za alpsko skijanje sa žičarom. Ovo je mjesto na kojem su se održavala olimpijska takmičenja u skokovima. Skakaonice su devastirane u prethodnom ratu i nakon toga nisu obnovljene.
Na Malom polju postoje četiri baby lifta i jedan dvosjed s cca dva kilometra skijaških staza. Ako ste apsolutni početnik, tada ćete uživati na stazama uz baby liftove, koje su blage i široke i gdje ćete bez problema načiniti svoje prve ski-korake. Uz dvosjed postoji jedna staza plavo-crvene kategorizacije, a koja se pred kraj razdvaja i na crni odvojak. No kako tamo skijaju gotovo isključivo početnici, onda je najčešće u radu samo plava staza.
- Igman - ozonska oaza, raj za nordijske discipline
Na Igmanu postoji vrlo malo popratnih sadržaja, jer je većina objekata srušena, a slab interes za njihovu obnovu ne ulijeva povjerenje da će se bilo šta uskoro promijeniti. No ukoliko si date truda, ipak možete pronaći jedan restoran i jedan kafić te u neposrednoj blizini hostel Feri.
Igman svakako treba posjetiti, ako ništa drugo, onda radi prirodnih ljepota te priče koju pamtimo iz nekih drugih vremena. Isto tako skijalište može vrlo lako poslužiti i kao promjena destinacije ukoliko ste došli na skijanje na obližnju Bjelašnicu.
Tekst priređen u saradnji sa Turističkom zajednicom Kantona Sarajevo
Oslobođenje,
21.12.2016